Aug 08,2018
పీఎన్‌బీ నష్టం రూ.940 కోట్లు
న్యూఢిల్లీ: దేశంలో రెండో అతిపెద్ద బ్యాంకింగ్‌ సంస్థ పంజాబ్‌ నేషనల్‌ బ్యాంక్‌ను (పీఎన్‌బీ) నష్టాలు వదిలిపెట్టడం లేదు. వజ్రాల వ్యాపారులు నీరవ్‌ మోడీ , మోహుల్‌ ఛోక్సీలు ఈ బ్యాంక్‌లో భారీ కుంభకో ణానికి పాల్పడడంతో ఆర్థిక కష్టాల్లోకి జారుకున్న ఈ బ్యాంక్‌ ప్రస్తుత ఆర్థిక సంవత్సరం తొలి త్రైమాసికంలో నష్టాలను చవి చూసింది. జూన్‌ 30తో ముగిసిన తొలి త్రైమాసికంలో పంజాబ్‌ నేషనల్‌ బ్యాంక్‌ రూ.940 కోట్ల నష్టాలను నమోదు చేసింది. ఏప్రిల్‌-జూన్‌ త్రైమాసికంలో పీఎన్‌బీ నికర లాభం కేవలం రూ.343.40 కోట్లు మాత్రమే. ఇక మొత్తం ఆదాయం రూ.15,072 కోట్లుగా నమోదైంది. అంతక్రితం ఏడాది ఇదే త్రైమాసికంలో పీఎన్‌బీ ఆదాయం రూ.14,468.14గా ఉంది. పీఎన్‌బీ మొండి బకాయిలు 18.26శాతం పెరిగినట్లు ఆ బ్యాంకు ఓ ప్రకటన ద్వారా వెల్లడించింది. దేశవ్యాప్తంగా సంచలనం రేపిన రూ.13వేల కోట్లకు పైగా కుంభకోణం కారణంగా ఆ బ్యాంకు గతేడాది ఆర్థిక సంవత్సరం నాలుగో త్రైమాసికంలోనూ రూ.13,416కోట్ల భారీ నష్టాన్ని నమోదు చేసింది. ఒక త్రైమాసికంలో బ్యాంక్‌ నమోదు చేసిన అతిపెద్ద నష్టం ఇదే.పీఎన్‌బీ కుంభకోణంలో ప్రధాన నిందితులైన నీరవ్‌ మోదీ, మోహుల్‌ ఛోక్సీలు తప్పుడు ఎల్‌వోయూలతో నగదును మళ్లించిన విషయం తెలిసిందే. వీటిని ఉపయోగించుకుని ఇతర బ్యాంకుల్లోని విదేశీ శాఖల నుంచి నగదును తీసుకున్నారు.
మీ స్నేహితులకు రికమెండ్ చెయ్యండి